Broj: 711-I-495-P-404-18/19-04-11

Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Stjepana Kovača, zastupnika u Hrvatskom saboru i gradonačelnika Grada Čakovca**, na 40. sjednici, održanoj dana 1. ožujka 2019.g. donosi sljedeću

**ODLUKU**

**Postupak za odlučivanje o sukobu interesa protiv dužnosnika Stjepana Kovača, zastupnika u Hrvatskom saboru i gradonačelnika Grada Čakovca, neće se pokrenuti, s obzirom da navodi iz zaprimljene prijave u odnosu na Javnu vatrogasnu postrojbu Čakovec ne upućuju na moguću povredu odredbi ZSSI-a počinjenu od strane navedenog dužnosnika, dok Mladen Kanižaj, zapovjednik Javne vatrogasne postrojbe Čakovec, protiv kojeg je podnesena predmetna prijava nije dužnosnik u smislu ZSSI-a.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a, dok je podstavkom 43. propisano da su gradonačelnici, općinski načelnici i njihovi zamjenici dužnosnici u smislu odredbi navedenog Zakona. Stoga je i Stjepan Kovač, povodom obnašanja dužnosti zastupnika u Hrvatskom saboru i gradonačelnika Grada Čakovca obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo je 26. studenog 2018.g.zaprimilo neanonimnu prijavu mogućeg sukoba interesa podnesenu protiv Mladena Kanižaja, zapovjednika Javne vatrogasne postrojbe Čakovec (dalje: JVP Čakovec). U prijavi se navodi kako je JVP Čakovec unatrag nekoliko natječaja zaposlila četiri nova djelatnika koji se poimence navode. U prijavi se spominje kako je Mladen Kanižaj na funkciji zapovjednika JVP Čakovec uz supotpis dužnosnika Stjepana Kovača.

Člankom 3. ZSSI-a određen je krug osoba na koje se navedeni zakon primjenjuje, odnosno djelokrug samog Povjerenstva.

Zapovjednici Javnih vatrogasnih postrojbi nisu dužnosnici u smislu ZSSI-a. Povjerenstvo je također izvršilo uvid u Registar dužnosnika te je utvrdilo kako Mladen Kanižaj, niti ostale četiri zaposlene osobe koje se poimence navode ne obnašaju neku od javnih dužnosti na temelju koje bi se smatrali dužnosnicima u smislu ZSSI-a. Stoga Povjerenstvo nije nadležno ispitivati povede odredbi ZSSI-a u odnosu na navedene osobe pa u tom dijelu prijava ne predstavlja povod za postupanje Povjerenstva.

Nadalje, budući da se u prijavi spominje i Stjepan Kovač, koji je dužnosnik u smislu ZSSI-a, Povjerenstvo je radi stjecanja saznanja o mogućoj povredi odredbi ZSSI-a ispitalo postoje li okolnosti koje upućuju na moguću povredu Zakona počinjenu od spomenutog dužnosnika.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. ZSSI-a propisana su zabranjena djelovanja dužnosnika. Podstavkom c) istog članka ZSSI-a propisano je da je dužnosnicima zabranjeno zloupotrijebiti posebna prava dužnosnika koja proizlaze ili su potrebna za obavljanje dužnosti.

Člankom 2. Zakona o vatrogastvu („Narodne novine“, broj: 106/99., 117/01., 36/02., 96/03., 139/04., 174/04., 38/09. i 80/10.) propisano je da vatrogasnu djelatnost obavljaju vatrogasne postrojbe, koje mogu biti javne vatrogasne postrojbe koje se osnivaju za područje općine ili grada, dobrovoljne ili profesionalne. Vatrogasna djelatnost je navedenim zakonom definirana kao djelatnost od interesa za Republiku Hrvatsku.

Uvidom u Sudski registar Trgovačkog suda u Varaždinu utvrđeno je da je pod MBS: 070056017 upisana JAVNA VATROGASNA POSTROJBA ČAKOVEC, OIB: 81944058900. Pravni oblik – ustanova. Kao osoba ovlaštena za zastupanje upisan je Mladen Kanižaj, zapovjednik vatrogasne postrojbe - zastupa ustanovu pojedinačno i samostalno. Uvidom u internetske stranice JVP Čakovec utvrđeno je da je JVP Čakovec ustanova u vlasništvu Grada Čakovca, Grada Preloga te Općina Nedelišće, Pribislavec, Strahoninec, Šenkovec, Vratišinec, Sveti Juraj na Bregu, Selnica, Gornji Mihaljevec, Belica, Domašinec, Podturen, Dekanovec, Orehovica i Mala Subotica, te je središnja postrojba za navedene gradove i opće i skrbi o potrebama i interesima vatrogasne djelatnosti na svom području za organiziranje i djelovanjem vatrogasne službe. Upravno vijeće JVP Čakovec broji 7 članova, imenovanih ispred Grada Čakovca, Međimurske županije i zaposlenika same postrojbe.

Slijedom gore navedenog, sukladno zakonskim odredbama, natječaj za zapošljavanje u JVP Čakovec provodi i za isti je odgovoran zapovjednik postrojbe, kao osoba ovlaštena na zastupanje. Odluku o odabiru kandidata donosi zapovjednik, odnosno Upravno vijeće, sukladno internim aktima postrojbe. Stoga je uloga dužnosnika Stjepana Kovača, kao gradonačelnika Grada Čakovca, u JVP Čakovec u onom dijelu u kojem Grad Čakovec izvršava svoja prava i obveze sukladno Sporazumu o osnivanju Javne vatrogasne postrojbe Čakovec kao osnivačkom aktu. Odnosno dužnosnik ne sudjeluje u natječajnom postupku prilikom zapošljavanja djelatnika u JVP Čakovec.

Radi detaljnije provjere navoda iz prijave, Povjerenstvo je podnositelja dopisom od 3. siječnja 2019.g. pozvalo da predmetnu prijavu dopuni u smislu da specificira u kojem odnosu je dužnosnik Stjepan Kovač sa zaposlenim osobama u JVP Čakovec koje se u prijavi navode te je li prema saznanjima podnositelja i kojim radnjama/propustima dužnosnik Stjepan Kovač počinio povredu odredbi ZSSI-a.

Dopuna prijave zatražena je ponovo požurnicom dana 8. veljače 2019.g., međutim, do dana donošenja predmetne Odluke odgovor nije dostavljen.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Stjepana Kovača došlo do moguće povrede odredbi ZSSI-a, dok Mladen Kanižaj protiv kojeg je prijava podnesena nije dužnosnik u smislu ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Stjepan Kovač, elektroničkom dostavom
2. Objava na internetskoj stranici Povjerenstva
3. Pismohrana